РЕШЕНИЕ НА КОМИСИЯТА
от 1 октомври 2008 година
относно приемливостта на разходите, извършени през 2008 г. от определени държави-членки за събиране и управление на необходимите данни за провеждане на Общата политика в областта на рибарството
(нотифицирано под номер C(2008) 4013)
(2008/793/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 861/2006 на Съвета от 22 май 2006 г. за установяване на финансови мерки на Общността за прилагането на Общата политика по рибарство и в областта на морското право (1), и по-специално член 24, параграф 1 от него,
като има предвид, че:
(1)
Регламент (ЕО) № 861/2006 определя условията, според които държавите-членки могат да получат финансова помощ от Общността за разходи, извършени в рамките на техните национални програми за събиране и управление на данни.
(2)
Тези програми трябва да бъдат съставени в съответствие с Регламент (ЕО) № 1543/2000 на Съвета от 29 юни 2000 г. за установяване на общностна рамка за събиране и управление на данните, необходими за провеждане на Общата политиката в областта на рибарството (2) и Регламент (ЕО) № 1639/2001 на Комисията от 25 юли 2001 г. за изготвяне на минимална и разширена общностна програма за събиране на данни в областта на рибарството и за установяване на подробни правила за прилагане на Регламент (ЕО) № 1543/2000 на Съвета (3).
(3)
Белгия, България, Дания, Германия, Естония, Гърция, Испания, Франция, Ирландия, Италия, Кипър, Латвия, Литва, Малта, Нидерландия, Полша, Португалия, Финландия, Румъния, Словения, Швеция и Обединеното кралство представиха национални програми за 2008 г. в съответствие с член 6, параграф 1 от Регламент (ЕО) № 1543/2000. Тези държави-членки подадоха също така заявления за финансова помощ от Общността.
(4)
Комисията разгледа програмите на държавите-членки и оцени приемливостта на разходите.
(5)
Член 5, параграф 1 от Регламент (ЕО) № 1534/2000 определя основата за минималната общностна програма, обхващаща информацията, специфично необходима за научните оценки, и разширената общностна програма, която включва освен информацията от минималната програма и информацията, която може значително да подобри научните оценки.
(6)
Член 24, параграф 3, буква б) от Регламент (ЕО) № 861/2006 постановява, че процентният дял на финансовата помощ се определя с решение на Комисията. Член 16 от Регламент (ЕО) № 861/2006 предвижда, че финансовите мерки на Общността в областта на основното събиране на данни не надвишават 50 % от разходите, извършени от държавите-членки в рамките на програмата за събиране и управление на данни. Член 24, параграф 2 предвижда отдаване на приоритет на действията, които са най-подходящи за подобряване събирането на данни, необходими за Общата политика в областта на рибарството.
(7)
На държавите-членки се отпуска авансово плащане за улесняване на прилагането на техните национални програми. Плащането на пълната финансова помощ на Общността за националните програми зависи от одобрението на Комисията на посочения в член 6, параграф 2 от Регламент (ЕО) № 1639/2001 технически доклад, както и на свързаните с него разходи.
(8)
Настоящото решение представлява решение за финансиране по смисъла на член 75, параграф 2 от Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (4).
(9)
Мерките, предвидени в настоящото решение, са в съответствие със становището на Комитета по рибарство и аквакултури,
ПРИЕ НАСТОЯЩОТО РЕШЕНИЕ:
Член 1
Настоящото решение определя размера на приемливите разходи за 2008 г. за всяка държава-членка и процентния дял на финансовата помощ на Общността за събирането и управлението на данни, необходими за провеждането на Общата политика в областта на рибарството.
Член 2
Разходите, извършени за събиране и управление на данните, необходими за провеждане на Общата политика в областта на рибарството, както е посочено в приложение I, отговарят на условията за финансова помощ от Общността, ненадвишаваща 50 % от приемливите разходи за минималната програма в съответствие с член 5 от Регламент (ЕО) № 1543/2000.
Член 3
Разходите, извършени за събиране и управление на данните, необходими за провеждане на Общата политика в областта на рибарството, както е посочено в приложение II, отговарят на условията за финансова помощ от Общността, ненадвишаваща 35 % от приемливите разходи за разширената програма в съответствие с член 5 от Регламент (ЕО) № 1543/2000.
Член 4
1. Общността изплаща първата вноска в размер на 50 % от финансовата помощ на Общността, установена в приложения I и II, след уведомяването на държавите-членки за настоящото решение.
2. Най-късно до 31 май 2009 г. държавите-членки представят:
а)
техническия доклад, посочен в член 6, параграф 2 от Регламент (ЕО) № 1639/2000;
б)
своите заявления за възстановяване на разходите, извършени през 2008 г., заедно с финансовия отчет и други съпътстващи документи.
3. Втората вноска от финансовата помощ на Общността се изплаща след получаване и одобряване на финансовия отчет и техническия доклад, посочени в параграф 2.
Член 5
1. Обменният курс на еврото, използван за изчисляване на приемливите суми съгласно настоящото решение, е курсът в сила през май 2007 г.
2. Декларациите за разходите в национална валута, получени от държавите-членки, които не участват в третия етап на икономическия и паричен съюз, се конвертират в евро по курса, който е в сила през месеца на получаване на тези декларации от Комисията.
Член 6
Адресати на настоящото решение са държавите-членки.
Съставено в Брюксел на 1 октомври 2008 година.